Vejret giver stadig store udfordringer for trafikken flere steder fredag morgen. Ved udfletningen til E39 Hirtshalsmotorvejen fra E45 Nordjyske Motorvej, spærrer en lastbil det ene spor og nødsporet efter den kolliderede med autoværnet. - Vi ved det ikke med sikkerhed, men han har nok ramt noget is, og så endte han altså i autoværnet, siger Jesper Sørensen, der er vagtchef ved Nordjyllands Politi. Lastbilen har punkteret tre dæk, og den kan ikke komme videre, før de er blevet skiftet. Jesper Sørensen har en klar opfordring til alle trafikanter: - Det er vigtigt, at man kører efter forholdene. Der er glat mange steder derude, siger han. Ifølge vejdirektoratet vil oprydningsarbejdet med lastbilen tidligst været overstået klokken ni.

Opsummering:
Lastbilen punkterede tre dæk i mødet med autoværnet, og derfor holder den stadig og spærrer for trafikken.